ИНТЕРНИ АКТ

СТРУЧНО УПУТСТВО

ЗА СПРОВОЂЕЊЕ УПИСА

УЧЕНИКА У СРЕДЊУ ШКОЛУ

за школску 2023/2024. годину

Стручним упутством за спровођење уписа ученика у средњу школу за школску 2023/2024. годину (у даљем тексту: Стручно упутство) ближе се уређује спровођење уписа ученика у средњу школу.

Стручним упутством су обухваћене одредбе које се ближе односе на упис ученика у први разред средње школе, а уређене су:

- Законом о основама система образовања и васпитања (''Службени гласник РС', бр. 88/17, 27/18 – др. закон, 10/19, 6/20 и 129/21);

- Законом о средњем образовању и васпитању (''Службени гласник РС'', бр. 55/13, 101/17, 27/18 – др. закон, 6/20, 52/21 и 129/21);

- Законом о заштити података о личности (''Службени гласник РС'', број 87/18);

- Правилником о упису ученика у средњу школу (''Службени гласник РС'', бр. 23/23 и 34/23) (у даљем тексту: Правилник);

- Одлуком о упису ученика у средњу школу за школску 2023/2024. годину, број: 611-00-398/2023-03 од 31. марта 2023. године (у даљем тексту: Одлука);

- Обавештењем о условима прикупљања и обради података о личности корисника Административног портала Моја средња школа;

- Конкурсом за упис ученика у средњу школу за школску 2023/2024. годину (у даљем тексту: Конкурс) и

- Правилником о ближим условима за остваривање двојезичне наставе (''Службени гласник РС'', бр. 105/15, 50/16 и 35/17).

Стручно упутство је намењено:

- Републичкој комисији за спровођење завршног испита на крају основног образовања и васпитања за школску 2022/2023. годину и пријемног испита и уписа ученика у средњу школу за школску 2023/2024. годину (у даљем тексту: Републичка комисија);

- окружним комисијама;

- комисијама основних школа за завршни испит и упис у средњу школу;

- уписним комисијама средњих школа;

- просветним саветницима и осталим запосленима у Министарству просвете (у даљем тексту: Министарство).

Стручно упутство садржи:

I. Опште одредбе

II. Организовање и спровођење пријемног испита за упис у школе за ученике са посебним способностима

III. Упис у школу под повољнијим условима ради постизања пуне равноправности

IV. Смернице за прилагођавање начина полагања пријемног испита за средњу школу за ученике којима је потребна додатна образовна подршка

Обрасци за спровођење испитних активности чине саставни део Стручног упутства.

**I. ОПШТЕ ОДРЕДБЕ**

**1. УСЛОВИ ЗА УПИС, ПОСТУПАК ИЗБОРА КАНДИДАТА**

**И НАЧИН СПРОВОЂЕЊА КОНКУРСА**

Услови за упис, поступак избора кандидата и начин спровођења Конкурса саставни су део Правилника и Одлуке и објављени су у Конкурсу.

**2. ОРГАНИЗАЦИЈА УПИСА**

Упис ученика организује Министарство.

У циљу ефикасног и јединственог спровођења уписа ученика у средњу школу именују се следеће комисије:

- Републичка комисија за спровођење завршног испита на крају основног образовања и васпитања за школску 2022/2023. годину и пријемног испита и уписа ученика у средњу школу за школску 2023/2024. годину (у даљем тексту: Републичка Комисија);

- Поткомисија за спровођење пријемног испита и уписа ученика у средњу школу за школску 2023/2024. годину (у даљем тексту: Поткомисија за спровођење уписа ученика у средњу школу);

- окружне комисије за подручја школских управа за организовање и спровођење завршног испита на крају основног образовања и васпитања за школску 2022/2023. годину и пријемног испита и уписа ученика у средњу школу за школску 2023/2024. годину и упис ученика у средњу школу (у даљем тексту: окружне комисије);

- комисија основне школе за завршни испит и упис у средњу школу (у даљем тексту: школска комисија) и

- комисија за спровођење уписа и пријем ученичке документације за упис ученика у средњу школу (у даљем тексту: уписна комисија средње школе).

**3. ЗАШТИТА ПОДАТАКА О ЛИЧНОСТИ И ПОЛИТИКА ПРИВАТНОСТИ**

**НА АДМИНИСТРАТИВНОМ ПОРТАЛУ И**

**ПОРТАЛУ МОЈА СРЕДЊА ШКОЛА**

Заштита података у поступку спровођења пријемног испита и уписа ученика у средњу школу обезбеђује се путем обавештења о условима прикупљања и обради података о личности корисника Адмиистративног портала и портала Моја средња школа (у даљем тексту: политика приватности).

Политика приватности успоставља се у складу са Законом о заштити података о личности, ради упознавања родитеља, односно другог законског заступника ученика, са условима прикупљања и даље обраде података о личности коју врши Министарство просвете, са седиштем у Београду, Немањина 22‒26, као руковалац података.

Портал Моја средња школа (mojasrednjaskola.gov.rs) посвећен је упису у средњу школу и представља приступну тачку која омогућава родитељу, односно другом законском заступнику ученика, да изврши електронске услуге у вези са појединим радњама у поступку спровођења завршног испита на крају основног образовања и васпитања за школску 2022/2023. годину, пријемног испита и уписа у средње школе за школску 2023/2024. годину, за школе чији су оснивачи Република Србија, аутономна покрајина или јединица локалне самоуправе са изузетком музичких, балетских и школа за ученике са сметњама у развоју и инвалидитетом.

Министарство, у оквиру својих законом прописаних надлежности и овлашћења из чл. 74. Закона о основном образовању и васпитању, чл. 33, 36, 36а и 38. Закона о средњем образовању и васпитању и чл. 177. и 181а Закона о основама система образовања и васпитања, путем портала Моја средња школа родитељу, односно другом законском заступнику ученика омогућава да:

- пријави ученика за полагање пријемног испита за проверу посебних способности;

- буде обавештен о постигнућима ученика на пријемном испиту за проверу посебних способности (прелиминарни и коначни резултати);

- поднесе приговор на прелиминарне резултате пријемног испита;

- буде обавештен о уносу пријава и спортских резултата за одељења за ученике са посебним способностима за спорт;

- буде обавештен о постигнућима ученика на завршном испиту (прелиминарни и коначни резултати);

- поднесе приговор на прелиминарне резултате завршног испита;

- искаже опредељење ученика за упис у средњу школу (листа жеља);

- буде обавештен о расподели ученика за упис у средњу школу на основу постигнућа током школовања, постигнућа на пријемном испиту и постигнућа на завршном испиту;

- пријави ученика за упис у средњу школу.

Приликом предузимања сваке од набројаних услуга, родитељ, односно други законски заступник ученика, саглашава се са политиком приватности.

У сврху спровођења описаних активности предмет обраде су лични подаци o ученику (шифра ученика, име и презиме, јединствени матични број грађана ‒ ЈМБГ) и лични подаци о родитељу/другом законском заступнику (име и презиме, адреса електронске поште, контакт телефон).

Сврха обраде података на Административном порталу Моја средња школа је утврђивање чињеница неопходних у поступку спровођења завршног испита на крају основног образовања и васпитања за школску 2022/2023. годину у складу са чл. 19, 175, 177. и 181а Закона о основама система образовања и васпитања и чланом 74. Закона о основном образовању и васпитању, као и спровођења пријемног испита за упис у средње школе за ученике са изузетним, односно посебним способностима за школску 2023/2024. годину и уписа ученика у средње школе за школску 2022/2023. годину, a у складу са чланом 33, 36, 36а и 38. Закона о средњем образовању и васпитању.

Oсновна школа (директор и овлашћено лице) која спроводи завршни испит je руковалац подацима када обавља послове везане за основну школу у којој је ученик завршио осми разред и управни округ коме та школа припада, индивидуални образовни план ако је оствариван, основну школу коју похађа ученик који није завршио основно образовање и васпитање ако уписује средњу музичку или средњу балетску школу и управни округ коме та школа припада, оцене ученика из шестог, седмог и осмог разрада (просек оцена, појединачне оцене и број бодова за сваки од наведених разреда), језик на коме је положио пријемни испит за упис у средњу школа за ученике са посебним способностима (језик на коме је завршио основно образовање и васпитање или други језик), подаци о основном образовању ако је стечено у иностранству – члан 181а став 2. тачка 2) ЗОСОВ-a).

Oсновна школа (директор и овлашћено лице) која спроводи завршни испит je руковалац подацима за одређивање идентитета ученика: име и презиме ученика, тип личног идентификатора ученика (јединствени матични број грађана, односно евиденциони број за страног држављанина, за ученике из Републике Српске јединствени матични број грађана), лични идентификатор ученика, пол, датум и место рођења, име једног родитеља, односно другог законског заступника ученика, држава и место становања, ЈОБ (није обавезно за ученике који претходни ниво образовања није завршио у Републици Србији), националну припадност (изјашњавање о националној припадности није обавезно) и евиденциона шифра завршног испита на крају основног образовања и васпитања – члан 181а став 2. тачка 1) ЗОСОВ-a.

Oсновна школа (директор и овлашћено лице) која спроводи завршни испит je руковалац подацима који се односе на исказане жеље ученика за упис у средњу школу.

Средња школа (директор и овлашћено лице) у којој се полаже пријемни испит je руковалац подацима када обавља послове везане за пријем пријаве, полагање пријемног испита (подаци потребни за организацију испита језик на којем ће полагати испит, податак о томе да ли је потребно прилагођавање испита у складу са индивидуалним образовним планом и захтевом на пријави за полагање пријемног испита, податак о времену и месту полагања испита, прегледања тестова, испитивање кандидата, утврђивање освојеног броја бодова на сваком тесту и унос тих бодова у централну базу.

Средња школа (директор и овлашћено лице) која организује пријемни испит je руковалац подацима који се односе на исказане жеље ученика за упис у средњу школу.

Средња школа је руковалац података и када обавља послове уписа у средњу школу, и то подацима о: шифри ученика, имену и презимену ученика, ЈМБГ-у, језику за који се ученик определио да на том језику стиче средње образовање, страном језику/језицима које ученик наставља да учи у средњем образовању, обавезном изборном предмету и изборним програмима за које се ученик определио (члан 181. став 2. тач. 4) и 5) ЗОСОВ-а).

Члан Републичке комисије, у складу са степеном права приступа, јесте руковалац подацима када обавља послове увида у податке, контроле уноса података и, изузетно, уноса података неопходних у поступку спровођења завршног испита на крају основног образовања и васпитања и пријемног испита и уписа ученика у средње школе.

Главни координатор јесте руковалац са степеном права приступа као и члан Републичке комисије.

Информатички координатор – члан окружне комисије, у складу са степеном права приступа, јесте руковалац подацима када обавља послове контроле уноса података и, изузетно, уноса података неопходних у поступку спровођења завршног испита на крају основног образовања и васпитања и пријемног испита и уписа ученика у средње школе.

Наставник – прегледач тестова на завршном испиту, у складу са степеном права приступа, јесте руковалац подацима када обавља послове прегледа задатака на тестовима на завршном испиту на крају основног образовања и васпитања (тестови из српског, односно матерњег језика, математике, комбиновани тест – задаци из физике, хемије, биологије, историје и географије).

Административном порталу Моја средња школа може се приступити искључиво као ауторизовани корисник. Ауторизовани корисник може бити: члан Републичке комисије, супер администратор, главни координатор, информатички координатор – члан окружне комисије, директор основне/средње школе, запослени у школи – овлашћено лице од стране директора школе и наставник – прегледач тестова на завршном испиту, који има одговарајућа права приступа.

Кориснику Административног портала Моја средња школа ауторизованом кориснику, односно кориснику који се ауторизује преко Административног портала МСШ, у складу са степеном права приступа, омогућене су следеће радње:

– пријава на Административни портал МСШ преко аутентикационог сервиса eID;

– вођење евиденције о основним школама;

– вођење евиденције о средњим школама;

– вођење евиденције о директорима установа (основних и средњих школа);

– вођење евиденције о овлашћеним лицима установа (основних и средњих школа); омогућити унос, измену, брисање овлашћеног лица, као и преглед и претрагу евидентираних овлашћених лица према установама;

– вођење евиденције о информатичким координаторима;

– вођење евиденције о ученицима основних школа;

– преузимање података из система есДневник како би се обезбедили иницијални подаци о ученицима и подаци о постигнутом општем успеху на крају VI, VII и VIII разреда (укључујући оцене по предметима које улазе у просек);

– преузимање података из шифарника МПНТР;

– генерисање изјаве о тачности евидентираних података о установи;

– генерисање изјаве о тачности евидентираних података о ученику;

– генерисање изјаве о тачности евидентираних података о ученицима установе;

– генерисање листе ученика са оствареним резултатима (прелиминарни и коначни); обухвативши све релавантне податке у вези са уписом у средњу школу (бодови из основне школе, бодови са Завршног испита, бодови са пријемних испита, бодови са такмичења);

– генерисање потврде о оствареним резултатима ученика (бодови из основне школе, бодови са завршног испита, бодови са пријемних испита, бодови са такмичења);

– увид, унос и измену података о пријавама за пријемне испите, штампа списка пријава;

– унос и увид у постигнућа на тестовима, повезивање тестова са пријавама, штампа прелиминарних и коначних ранг-листа;

– увид у прелиминарне податке са завршних испита (и аутентикованим и неаутентикованим корисницима);

– увид средњим школама у списак електронски поднетих пријава за упис;

– опција за основне школе за преузимање дигитално потписаног фајла са изводом из базе за своје ученике;

– опције за средње школе за преузимање дигитално потписаног документа у формату .pdf са свим, за упис, релевантним подацима (бодови из школе, бодови са ЗИ, пријаве за дуална, близанци, такмичења...); по завршетку уписа (1. септембра), за сваку школу и сваког уписаног ученика генерише се фајл у фомату .pdf са свим, за упис, релевантним подацима (бодови из школе, бодови са завршног испита, пријаве за дуална, близанци, такмичења...), који дигитално потписује МПНТР;

– праћење промене у евиденцији у смислу ко је и када направио измену, за било који од података који се воде у евиденцији.

Лица која користе податке су овлашћена лица средњих школа и Министарства.

Лични подаци који су предмет обраде на порталу Моја средња школа чувају се до уписа ученика у школу, односно до уноса података у евиденције које школа води у складу са одредбама Закона о основама система образовања и васпитања и Закона о средњем образовању и васпитању, док се статистички подаци у вези са уписом чувају трајно.

У складу са прописима којима се уређује заштита података о личности, као и прописима којима се уређује информациона безбедност, предузете су све мере ради заштите података од губљења, злоупотребе и неовлашћеног приступа, откривања, измене и уништења.

Систем функционише на инфраструктури која је смештена у Државном центру за чување и управљање подацима, у складу са прописима којима се уређује електронска управа и информациона безбедност, непрекидно је заштићен од DoS и DdoS напада са интернета кроз „manage service”, што укључује: праћење интернет саобраћаја, детекцију напада, скретање малициозног саобраћаја на систем за чишћење и враћање очишћеног саобраћаја ка кориснику. Обезбеђено је и Web Application Firewall решење, специјализовано за заштиту веб-апликација, имплементирано испред веб-сервера као реверзни прокси ради обезбеђења детаљне провере. Канцеларија за информационе технологије и електронску управу користи механизме за копирање и чување података (енг. backup) како би спречила потенцијалне губитке података, коришћењем алата попут Veeam Backup и Replication v10.

Родитељи, односно други законски заступници ученика имају право да буду обавештени о обради података који се односе на њих, као и о томе које радње обраде се врше, и сходно томе остварују сва права у складу са одредбама Закона о заштити података о личности.

Подаци се не преносе у другу државу нити међународну организацију.

Порталу Моја средња школа може да приступи неауторизован и ауторизован корисник. Ауторизовани корисник може бити искључиво родитељ или други законски заступник који има одговарајућа права приступа до података о конкретном ученику на Порталу Мој есДневник. Ауторизованом кориснику омогућене су следеће електронске услуге:

- подношење пријаве за полагање пријемних испита у електронском облику;

- подношење приговора на прелиминарне резултате пријемног испита у електронском облику;

- подношење приговора на прелиминарне резултате завршног испита у електронском облику;

- подношење листе жеља у електронском облику;

- подношење пријаве за упис у средњу школу у електронском облику.

Портал Мој есДневник са Порталом Моја средња школа, приликом ауторизације, дели следеће податке о ауторизованом кориснику (родитељу или другом законском заступнику): име и презиме, адреса електронске поште из система есДневник, адреса електронске поште са портала за електронску идентификацију (уколико се пријављује преко портала eid.gov.rs), јединствени матични број ученика за коjeг има право приступа на Порталу Мој есДневник и шифру основне школе коју ученик похађа.

Неауторизованом кориснику наведене услуге нису доступне, већ искључиво статистички подаци као и преглед постигнућа за конкретну шифру ученика.

**4. ЗАШТИТА ПОДАТАКА О ЛИЧНОСТИ НА АДМИНИСТРАТИВНОМ ПОРТАЛУ И У ШКОЛАМА**

За потребе обраде и провере тачности података, користиће се административни портал Моја средња школа, који је рестриктивног приступа, за чије функционисање и сигурност су одговорни Миинистарство просвете и Канцеларија за информационе технологије и електронску управу Владе Републике Србије, у складу са законом.

Административни портал Моја средња школа је рестриктивног приступа, а овлашћена лица за приступ порталу су ауторизовани корисници (члан Републичке комисије, супер администратор, главни координатор, информатички координатор – члан окружне комисије, директор основне/средње школе, запослени у школи – овлашћено лице од стране директора школе и наставник – прегледач тестова на завршном испиту), који имају одговарајућа права приступа, у складу са нивоом права приступа који је одређен за сваког од ауторизованих корисника.

Изузев административног портала Моја средња школа, који има рестриктивни приступ, строго је забрањено објављивање података из евиденције о ученицима на другим сајтовима као што су школски сајтови, локални технички сајтови и остали, било да имају рестриктивни приступ (са пријављивањем корисника), било да имају отворени приступ.

Увид у податке за ученике поједине школе може се извршити само у тој школи, у посебној просторији у коју је приступ дозвољен само ученицима, њиховим родитељима, односно другим законским заступницима и лицима овлашћеним за спровођење и организацију испита.

Спровођење наведеног у вези са заштитом података о личности прате запослени у Министарству задужени за пружање стручне помоћи школама у организовању и спровођењу пријемног испита и уписа ученика у средњу школу, као и запослени у Министарству задужени за пружање стручне помоћи школама у организовању и спровођењу завршног испита на крају основног образовања и васпитања, који ће, по потреби, писмено обавестити председника Комисије о поштовању обавезе заштите података о личности и евентуалним нерегуларностима.

**5. КАЛЕНДАР УПИСА**

|  |  |  |
| --- | --- | --- |
| **КАЛЕНДАР АКТИВНОСТИ ЗА СПРОВОЂЕЊЕ**  **ЗАВРШНОГ ИСПИТА НА КРАЈУ ОСНОВНОГ ОБРАЗОВАЊА И ВАСПИТАЊА ЗА ШКОЛСКУ 2022/2023. ГОДИНУ**  **И ПРИЈЕМНОГ ИСПИТА И УПИСА УЧЕНИКА У СРЕДЊУ ШКОЛУ**  **ЗА ШКОЛСКУ 2023/2024. ГОДИНУ** |  | **2023.** |
| Електронско пријављивање кандидата за пријемни испит на Порталу mojasrednjaskola.gov.rs, за ауторизоване кориснике, родитеље, односно друге законске заступнике ученика који су евидентирани у централној бази Министарства и добили су десетоцифрену шифру, и за неуаторизоване кориснике, родитеље, односно друге законске заступнике ученика који нису евидентирани у централној бази Министарства | уторак- понедељак | **18.04 од 8ч до 24.04.у 24ч** |
| Пријављивање кандидата за пријемни испит непосредно у средњој школи у којој се полаже пријемни испит и у матичној основној школи | петак и понедељак | **21. и 24.04.** **од 9-16ч** |
| Пријављивање кандидата за пријемни испит непосредно у средњој школи у којој се полаже пријемни испит | понедељак-петак | **24-28.04.** **од 9-15ч** |
| Пријемни испити у уметничким школама ликовне области  (**у случају већег броја пријављених кандидата у некој од школа у којима се полаже овај пријемни испит, који се распоређују у више група, Министарство може да одреди додатни термин у току дана, за сваки део испита**) | петак-субота-недеља | **12.05. цртање**  **13.05. сликање**  **14.05. вајање од 9-12 ч и од 14-17ч** |
| Пријемни испит за ученике са посебним способностима за биологију и хемију (биологија/хемија) | субота | **13.05. од 9-11 ч биологија од 15-17 ч хемија** |
| Пријемни испит за ученике са посебним способностима за филолошке науке | субота-недеља | **13.05. српски/матерњи језик**  **од 12-14 ч 14.05. страни језик од 10-12 ч** |
| Пријемни испит за ученике са посебним способностима за сценске и аудио-визуелне уметности | субота | **13.05. од 15-17 ч** |
| Пријемни испити у музичким школама | петак-субота-недеља | **19, 20. и 21.05. од 10 ч** |
| Пријемни испити у балетским школама | петак-субота-недеља | **19, 20. и 21.05. од 10 ч** |
| Пријемни испит за ученике са посебним способностима за рачунарство и информатику (математика) и пријемни испит за ученике са посебним способностима за физику (математика) | субота | **20.05. од 10-12 ч**  **математика** |
| Пријемни испит за ученике са посебним способностима за физику (физика) | субота | **20.05.**  **од 14-16 ч физика** |
| Пријемни испит за ученике са посебним способностима за географију и историју | субота | **20.05. од 10-12ч географија од 14-16ч историја** |
| Пријемни испити за одељења у школама у којима се део наставе остварује на страном језику | субота и недеља | **20.05. писмени тест од 13-15ч**  **21.05.**  **усмени испит од 10ч** |
| Пријемни испит за ученике са посебним способностима за математику | недеља | **21.05. од 10-12 ч** |
| Пријављивање ученика и подношење спортске документације у Спортској гимназији | четвртак-субота | **08-10.06. од 8-16 ч** |
| **Прелиминарни резултати пријемног испита (детаљна обавештења у средњим школама које спроводе пријемни испит)** |  | **15-23.05.**  **(крајњи рок 16-24.05. у случају већег броја пријављених кандидата)** |
| Подношење и решавање приговора ученика на прелиминарне резултате пријемног испита (детаљна обавештења у средњим школама које спроводе пријемни испит) |  | **15-23.05.**  **(крајњи рок 16-24.05. у случају већег броја пријављених кандидата)** |
| **Коначни резултати пријемних испита** |  | **16-24.05.**  **(крајњи рок 17-25.05. у случају већег броја пријављених кандидата)** |
| Провера језичких компетенција за двојезичну наставу основног образовања | субота и недеља | **17. и 18.06.**  **од 10 ч** |
| Провера склоности за упис ученика у 7. разред за програм основног образовања ученика обдарених за математику | субота | **24.06. од 10 ч** |
| Пријемни испит за IBO одељења у гимназијама | субота | **17.06. од 10-11.30 ч српски језик од 12-13.30 ч енглески језик** |
| Пријемни испит за IBO одељења у гимназијама | недеља | **18.06.**  **од 10-11.30 ч математика** |
| **Завршни испит - тест из српског/матерњег језика** **и тест за полазнике по програму ФООО** | среда | **21.06.**  **од 9-11 ч** |
| **Завршни испит - тест из математике** | четвртак | **22.06.**  **од 9-11 ч** |
| **Завршни испит - комбиновани тест** | петак | **23.06.**  **од 9-11 ч** |
| Супервизија спровођења завршног испита | среда-недеља | **21-25.06.** |
| Прелиминарни резултати завршног испита на нивоу школе и Порталу МСШ | недеља | **25.06. до 8 ч** |
| Пријем приговора ученика на прелиминарне резултате завршног испита у основним школама (електронским путем) | недеља и понедељак | **25.06. од 8 ч до 26.06. до 15 ч** |
| Пријем приговора ученика на прелиминарне резултате завршног испита у основним школама (непосредно у основној школи) | понедељак | **26.06. 8-15 ч** |
| Достављање одговора првостепене комисије на приговоре ученика на прелиминарне резултате завршног испита (електронским путем и непосредно у основној школи) | понедељак и уторак | **26.06. после 16ч и**  **27.06. до 8 ч** |
| Пријем приговора ученика на прелиминарне резултате завршног испита (електронским путем и непосредно у основној школи) - за другостепену комисију | уторак | **27.06. од 8-15 ч** |
| Достављање одговора другостепене комисије на приговоре ученика на прелимининарне резултате завршног испита (електронским путем и непосредно у основној школи) | уторак | **27.06. после 16 ч** |
| **Објављивање коначних резултата завршног испита** | среда | **28.06. до 8 ч** |
| Упис у музичке и балетске школе и у Школу за музичке таленте у Ћуприји | среда | **28.06. од 8-15 ч** |
| **Попуњавање листе жеља електронским путем** | четвртак и петак | **29.06. од 8 ч до 30.06. до 15 ч** |
| Попуњавање и предаја листе жеља у основној школи и унос у базу података (непосредно у основној школи) | четвртак и петак | **29-30.06. од 8-15 ч** |
| Провера тачности листе жеља од стране ученика у основним школама (електронским путем и непосредно у школи) | субота | **01.07. од 8 ч** |
| Пријем приговора ученика на изражене жеље и уношење исправки (непосредно у школи) | субота | **01.07.**  **од 8-15 ч** |
| Објављивање званичне листе жеља ученика, провера листе жеља | недеља | **02.07. до 8 ч** |
| Објављивање званичних резултата расподеле по школама и образовним профилима у основним и средњим школама | понедељак | **03.07. до 8 ч** |
| Објављивање преосталих слободних места за упис у другом кругу | понедељак | **03.07. до 8 ч** |
| Подношење пријаве за упис ученика у средње школе електронским путем (после првог и после другог уписног круга) | понедељак-петак | **03.07. од 8 ч до 07.07. до 15 ч** |
| Подношење пријаве за упис ученика у средње школе за први уписни круг непосредно у школи, осим за упис у музичке и балетске школе | понедељак и уторак | **03-04.07.**  **од 8-15 ч** |
| Попуњавање и предаја листе жеља за други уписни круг (електронским путем/непосредно у школи) | понедељак | **03.07.**  **од 8-15 ч** |
| Објављивање коначног распореда ученика по школама у другом уписном кругу | уторак | **04.07. до 24 ч** |
| Објављивање преосталих слободних места после другог уписног круга | среда | **05.07. до 8 ч** |
| Подношење пријаве за упис ученика у средње школе за други уписни круг непосредно у школи, осим за упис у музичке и балетске школе | среда | **05.07.**  **од 8-15 ч** |
| Завршни испит - тест из српског/матерњег језика и тест за полазнике по програму ФООО (августовски рок) | среда | **16.08.**  **од 9-11 ч** |
| Завршни испит - тест из математике (августовски рок) | четвртак | **17.08.**  **од 9-11 ч** |
| Завршни испит - комбиновани тест (августовски рок) | петак | **18.08.**  **од 9-11 ч** |
| Супервизија спровођења завршног испита | среда-недеља | **16-20.08.** |
| Прелиминарни резултати завршног испита на нивоу школе | понедељак | **21.08.**  **до 8 ч** |
| Пријем и решавање приговора ученика и предаја молби за упис (у окружним комисијама) | понедељак | **21.08.**  **од 12-16 ч** |
| Објављивање коначних резултата завршног испита | понедељак | **21.08.**  **до 20 ч** |
| Преузимање одлука о упису после обављеног завршног испита (у окружним комисијама) | уторак и среда | **22. и 23.08.**  **од 8-16 ч** |
| Унос одлука о упису | среда | **23.08.** |
| Упис ученика у средње школе - трећи уписни круг, непосредно у школи, осим за упис у музичке и балетске школе | четвртак и петак | **24. и 25.08.**  **од 8-15 ч** |
| Пријављивање и распоређивање, у школским управама, ванредних ученика старијих од 17 година за упис у средњу школу | уторак-петак | **22-25.08.**  **од 8-15 ч** |

**6. УПИС КАНДИДАТА КОЈИ СУ ЗАВРШИЛИ ОСНОВНУ ШКОЛУ У ИНОСТРАНСТВУ ИЛИ СТРАНУ ШКОЛУ У РЕПУБЛИЦИ СРБИЈИ**

Кандидат који је завршио основно образовање и васпитање или један од последња два разреда основног образовања и васпитања у иностранству или који је у Републици Србији завршио страну школу или један од последња два разреда основног образовања и васпитања у страној школи, уписује се у школу преко броја одређеног за упис ученика, после признавања стране школске исправе које се врши на основу закона који уређује национални оквир квалификација Републике Србије.

Кандидат који је завршио седми разред у иностранству или страној школи у Републици Србији, а осми разред је завршио у Републици Србији, обавља завршни испит и уписује се у школу преко броја одређеног за упис, после признавања стране школске исправе које се врши на основу закона који уређује национални оквир квалификација Републике Србије.

Родитељ, односно други законски заступник ових кандидата подноси писмени захтев Министарству, у коме исказује најмање пет опредељења за упис кандидата преко броја одређеног за упис ученика.

Министарство спроводи равномерно распоређивање ових кандидата по школама, смеровима гимназија, односно образовним профилима.

Уколико ови кандидати конкуришу за упис у школу за ученике са изузетним, односно посебним способностима, за које је потребно да положи одговарајући пријемни испит, право на упис преко броја одређеног за упис остварује уколико је положио одговарајући пријемни испит за проверу посебних способности и испунио све услове за упис у школу за ученике са изузетним, односно посебним способностима, у складу са прописима.

Изузетно, кандидат који је завршио последња два разреда основног образовања и васпитања на страном језику у иностранству или у страној школи у Републици Србији, после признавања стране школске исправе, које се врши на основу закона који уређује национални оквир квалификација Републике Србије, може да се упише у школу у којој се остварује део наставе на језику на коме је завршио последња два разреда основног образовања и васпитања, без полагања пријемног испита, уколико је број ученика у одељењу после распоређивања мањи од 30.

Кандидат који је завршио шести разред основне школе у иностранству или који је у Републици Србији завршио шести разред у страној школи остварује 20 бодова на основу општег успеха у шестом разреду основне школе.

**7. УПИС КАНДИДАТА – БЛИЗАНАЦА**

Кандидати који су близанци и желе да похађају исту школу и исти смер гимназије, односно исти образовни профил, **евидентирају се у матичној основној школи**.

Такође, у матичној основној школи евидентирају се тројке, четворке итд.

Услов да близанци буду распоређени заједно је да попуне **идентичну листу жеља**, што значи да на листама жеља мора да буде исти број и распоред жеља, као и да близанци имају идентичну испуњеност услова за упис сваке од појединачних жеља.

Под испуњеношћу услова се подразумевају сви услови за упис конкретног смера гимназије, односно образовног профила, који је наведен као жеља, а који укључују полагање пријемног испита, преласка прага од 50 бодова, здравствених услова или других додатних услова дефинисаних правилником за упис датог профила.

Приликом евидентирања близанаца у матичној основној школи, родитељи, односно други законски заступници близанаца, потписују сагласност да близанци буду распоређени у ону школу и смер гимназије, односно образовни профил, у који је распоређен близанац који има већи број бодова.

Уколико један од близанаца није освојио најмање 50 бодова, близанци не могу бити распоређени заједно уколико искажу жеље за макар једним образовним профилом у четворогодишњем трајању.

Уколико један од близанаца није положио пријемни испит, близанци не могу бити распоређени заједно уколико искажу жеље за профилом за који је неопходно положити одговарајући пријемни испит.

Кандидати који су близанци (тројке, четворке итд.) уписују се у оквиру броја ученика који је одређен за упис.

**8. УПИС КАНДИДАТА СА ЗДРАВСТВЕНИМ ПРОБЛЕМИМА**

За подручје школске управе именује се најмање једна здравствена комисија. Здравствену комисију, по правилу чине: педијатар и специјалиста медицине рада, а по потреби и други (интерниста, неуропсихијатар, психолог…). Послове секретара обавља секретар окружне комисије.

Одговарајућу лекарску документацију кандидата којима је, због здравствених проблема, ограничен избор средњих школа, односно образовних профила, педијатар (школски лекар) упућује, најкасније до 09. јуна 2023. године, здравственој комисији надлежној за школе са подручја школске управе. Здравствена комисија, на основу исказаних захтева родитеља, односно другог законског заступника, даје мишљење о томе **који образовни профил ученик не може да упише јер не испуњава здравствене услове прописане Конкурсом** и ово мишљење доставља окружној комисији, заједно са комплетном документацијом кандидата, у складу са прописима којима је регулисана заштита података о личности. Окружна комисија, на основу мишљења здравствене комисије, кандидату, његовом родитељу, односно другом законском заступнику, даје препоруку да при попуњавању листе жеља уваже мишљење здравствене комисије и не наводе школе, образовне профиле и смерове гимназија за које ученик не испуњава здравстене услове. Уколико родитељ, односно други законски заступник ученика, поступи по препоруци окружне комисије за попуњавање листе жеља, а ученик не буде распоређен, окружна комисија издаје упут за упис кандидата у одговарајућу средњу школу, односно образовни профил.

Изузетно, уколико се ради о ученику чије је здравствено стање такво да је избор школе или образовног профила, односно смера гимназије ограничен на једну школу или образовни профил, односно смер гимназије, окружна комисија на предлог здравствене комисије доноси одлуку о упису таквог ученика, пре расподеле по школама и образовним профилима, а ова одлука садржи тачан назив школе и образовног профила са шифром профила (из Конкурса).

Уколико је одговарајућа средња школа на подручју друге школске управе, за упис таквог кандидата надлежна је окружна комисија школске управе где је седиште средње школе.

Изузетно, кандидати код којих се здравствени проблеми појаве после 09. јуна, треба да се обрате педијатру (школском лекару) и окружној комисији, одмах по наступању здравственог проблема.

**9. УПИС КАНДИДАТА СА СМЕТЊАМА У РАЗВОЈУ И ИНВАЛИДИТЕТОМ**

Кандидати са сметњама у развоју и инвалидитетом уписују се у школу после обављеног завршног испита, у складу са својим моторичким и чулним могућностима, односно условима које захтева одређена врста инвалидитета.

Редослед за упис кандидата са сметњама у развоју и инвалидитетом, који је осми разред основног образовања и васпитања завршио у складу са индивидуалним образовним планом којим су прилагођени циљеви садржаја и начини остваривања програма наставе и учења и исхода образовно-васпитног рада (ИОП2) и положио завршни испит по истом плану, утврђује се на основу опредељења кандидата, уз сагласност родитеља, односно другог законског заступника, пре утврђивања редоследа осталих кандидата.

Кандидат који је завршио осми разред основног образовања и васпитања у складу са индивидуалним образовним планом којим су прилагођени циљеви садржаја и начини остваривања програма наставе и учења и исхода образовно-васпитног рада (ИОП2) и положио завршни испит по истом плану, а жели да се упише у редовну средњу школу, благовремено се јавља окружној комисији.

Распоређивање за упис у школу кандидата са сметњама у развоју и инвалидитетом одвија се по посебној процедури у окружној комисији, ради постизања пуне равноправности у остваривању права на образовање. **Стручни тим за инклузивно образовање основне школе (СТИО тим)**, **коју је завршио овај ученик**, у сарадњи са учеником и његовим родитељима или другим законским заступницима, **предлаже најмање три образовна профила/занимања која су у складу са степеном функционалности ученика и његовим жељама.**

Школа доставља листу жеља и пратећу документaцију о ученику (индивидуални образовни план, мишљење интерресорне комисије, и/или друга документа од значаја за избор смера гимназије/образовног профила, у складу са нивоом функционалности) окружној комисији, у складу са Законом о заштити података о личности.

Уколико ученик има и здравствене проблеме због којих му је ограничен избор школа и образовних профила, упућује се најпре на здравствену комисију која даје своје мишљење о томе који образовни профил ученик не може да упише јер не испуњава здравствене услове прописане Конкурсом.

Пре доношења одлуке за упис ученика у средњу школу, окружна комисија нарочито води рачуна о образовном профилу/смеру гимназије који је препоручен за упис ових ученика, имајући у виду специфичност сваког образовног профила/смера гимназије, **посебно имајући у виду здравствене услове прописане Конкурсом, као и о свим осталим чињеницама које су од утицаја на наставак школовања**.

Окружна комисија, на основу документације коју достави основна школа, мишљења здравствене комисије, чији члан може да буде и представник интерресорне комисије, или уз увид у мишљење интерресорне комисије, на основу опредељења кандидата, уз сагласност родитеља, односно другог законског заступника, издаје одлуку за упис кандидата у одговарајућу средњу школу, односно образовни профил. Одлука окружне комисије о упису кандидата представља документ на основу кога се врши распоређивање ученика у школу и смер гимназије/образовни профил, пре него што остали кандидати искажу опредељења за даље школовање (пре него остали кандидати попуне листе жеља).

Кандидати за упис у средње школе за ученике са сметњама у развоју и инвалидитетом право на упис остварују пријављивањем у ове школе, од 22. маја до 05. јуна 2023. године.

Ученици који су основно образовање и васпитање завршили по индивидуалном образовном плану у редовним основним школама могу да наставе школовање у средњим школама за ученике са сметњама у развоју и инвалидитетом, уз сагласност родитеља, односно другог законског заступника. Неопходно је да ови ученици имају мишљење интерресорне комисије.

Ради остваривања континуитета подршке и прилагођавања, редовне основне школе које су завршили ови ученици достављају средњим школама за ученике са сметњама у развоју и инвалидитетом податке о подршци и прилагођавању, као и другу потребну документацију, у складу са Законом о заштити података о личности.

Ученици који су завршили основно образовање и васпитање у основним школама за ученике са сметњама у развоју и инвалидитетом могу да наставе школовање у средњим школама за ученике са сметњама у развоју и инвалидитетом, уз сагласност родитеља, односно другог законског заступника. Неопходно је да ови ученици имају мишљење интерресорне комисије.

**10. УПИС КАНДИДАТА КОЈИ СУ ЗАВРШИЛИ ОСНОВНО ОБРАЗОВАЊЕ И ВАСПИТАЊЕ ПРЕТХОДНИХ ГОДИНА**

Кандидати који су завршили основно образовање и васпитање претходних година евидентирају се у бази података за ову годину са статусом кандидата који су већ обавили завршни испит и завршили основно образовање и васпитање. Ови кандидати остварују услов за рангирање за упис у средњу школу ако су рођени после 31. августа 2006. године.

Ови кандидати пријављују се за унос у базу података за ову годину у матичној основној школи. Приликом пријављивања, поред осталих докумената, достављају и шифру коју су добили на крају школске године у којој су обавили завршни испит. По правилу, та шифра је унета у ђачку књижицу ученика основне школе, те је потребно да књижицу приложе приликом пријављивања за унос у базу података.

Матична основна школа, на основу података о завршном испиту из године када је овај кандидат обавио завршни испит, проверава да ли је овај кандидат био распоређен у неку средњу школу. Уколико је био распоређен, матична основна школа обраћа се средњој школи у коју је био распоређен овај кандидат са захтевом за утврђивање чињенице да ли је овај кандидат обавио упис у ту средњу школу и да ли се исписао из средње школе у коју је био уписан.

Изузетно, уколико матична основна школа не може да утврди податке да ли је овај кандидат био уписан и исписан из средње школе претходних година, обраћа се окружној комисији која је надлежна за школу у најкраћем року, како би окружна комисија, на основу приложене документације и првобитне шифре, извршила проверу да ли је кандидат био распоређен у средњу школу неке од претходних година. Уколико је био распоређен, окружна комисија проверава да ли је такав кандидат извршио упис у ту школу у коју је био распоређен, односно, проверава да ли такав кандидат има статус ученика средње школе (проверава да ли је обавио упис или се исписао из средње школе).

Ако се утврди да кандидат има статус ученика средње школе, матична основна школа или окружна комисија га обавештава да, ако жели да конкурише за упис у средњу школу за школску 2023/2024. годину, мора да узме исписницу из средње школе и донесе је као прилог документацији за пријаву у базу података за ову годину. У супротном, такав кандидат упућује се да своје право на промену средње школе или образовног профила остварује на основу Закона о средњем образовању и васпитању.

Уколико ни на један начин матична основна школа или окружна комисија не могу да дођу до података да ли је овај кандидат био распоређен у средњу школу претходних година, родитељ, односно други законски заступник потписује изјаву којом потврђује да кандидат није уписао средњу школу и нема својство ученика средње школе у школској 2022/2023. години. Изјава представља саставни део документације за овог кандидата.

Кандидати који су завршили основно образовање и васпитање претходних година и остварили право на рангирање за упис у први разред средње школе за школску 2023/2024. годину, рангирају се на начин прописан Правилником.

**11. УПИС КАНДИДАТА СТАРИЈИХ ОД 17 ГОДИНА**

**У ПРВИ РАЗРЕД СРЕДЊЕ ШКОЛЕ У СВОЈСТВУ ВАНРЕДНОГ УЧЕНИКА**

Пријем докумената, пријављивање за полагање пријемног, односно завршног испита, попуњавање листе жеља, рангирање и распоређивање кандидата старијих од 17 година који су конкурисали за упис на неки од образовних профила обавља се у надлежној школској управи по посебном поступку.

Надлежна школска управа врши рангирање и распоређивање кандидата старијих од 17 година за упис на неки од образовних профила у својству ванредног ученика.

Број бодова за кандидате старије од 17 година, који се уписују у први разред средње школе у својству ванредног ученика, израчунава на следећи начин:

1) за кандидате који су припадници ромске националне мањине, и за кандидате који су завршили програм ФООО, а полагали су завршни испит:

- број бодова који су остварили на основу успеха из школе и на основу завршног испита, увећава се за 30% од броја бодова који им недостаје до 100 бодова;

- уколико ови кандидати живе у породици која је корисник новчане социјалне помоћи, број бодова који су остварили на основу успеха из школе и завршног испита увећава се не за 30%, него за 35% од броја бодова који им недостаје до 100 бодова;

- уколико ови кандидати немају доказ о бодовима које су освојили на завршном испиту, тај број бодова замењује се бројем који се добија када се број бодова који су ови кандидати освојили на основу општег успеха, помножи са бројем 10/7;

2) за кандидате који су завршили основну школу закључно са школском 2009/2010. годином (пре обављања завршног испита), укупан број бодова добија се тако што се број бодова који ови кандидати имају на основу општег успеха од шестог до осмог разреда, увећа за 30% од броја бодова који им недостаје до 100 бодова;

3) кандидати који су завршили основно образовање и васпитање почев од школске 2010/2011. године (од почетка обављања завршног испита) треба да доставе потврду о освојеним бодовима на завршном испиту, коју издаје основна школа у којој су обавили завршни испит;

3а) уколико је кандидат обавио завршни испит на крају школске 2012/2013. године, број бодова које би освојио на завршном испиту исказује се на начин да се број бодова остварен на основу општег успеха множи ~~се~~ са бројем четири (4) и тако добијени број дели са бројем шест (6) и заокружује на две децимале, тако да на основу успеха на завршном испиту може да освоји највише 40 бодова;

3б) уколико је кандидат обавио завршни испит на крају школске године у којој је на основу општег успеха могао да освоји највише 70 бодова, а на основу успеха на завршном испиту највише 30 бодова, право на рангирање за упис у школу остварује на следећи начин:

- број бодова остварен на основу општег успеха исказује се на начин прописан чланом 4. овог правилника, тако да на основу општег успеха може да оствари највише 60 бодова;

- број бодова освојен на завршном испиту исказује се на начин да се број бодова освојен на тесту из српског, односно матерњег језика и математике множи са бројем тринаест (13) и тако добијени број дели са бројем десет (10) и заокружује на две децимале, а број бодова освојен на комбинованом тесту множи са бројем четрнаест (14) и тако добијени број дели са бројем десет (10) и заокружује на две децимале, тако да на основу успеха на завршном испиту може да освоји највише 40 бодова.

Уколико је кандидат положио завршни испит на крају основног образовања и васпитања закључно са школском 2021/2022. годином, број бодова који је освојио на завршном испиту исказује се у облику броја од нула до 40.

Број бодова остварен на основу општег успеха утврђује се у складу са Правилником.

**Активности за упис кандидата старијих од 17 година**

**у први разред средње школе у својству ванредног ученика**

Школска управа на основу потреба тржишта рада на територији за коју је надлежна и капацитета средњих школа формира листу образовних профила/смерова са бројем места предвиђених за упис кандидата старијих од 17 година у први разред средње школе у својству ванредног ученика.

Кандидати старији од 17 година могу да конкуришу за упис у средњу школу у својству ванредног ученика за сва одељења која су призната средњој школи после другог уписног круга. У одељења којима је квота за упис била 30 ученика може да се упише највише пет кандидата, у одељења за која је квота за упис била 15 ученика, могу да се упишу највише три кандидата, а у музичке школе (у класама од 8 или 16 ученика) могу да се упишу највише 2 кандидата.

Пријем докумената, попуњавање листе жеља, рангирање и распоређивање кандидата старијих од 17 година, који су конкурисали за упис на неки од образовних профила/смерова гимназија, обавиће се у надлежној школској управи по посебном поступку. О овоме ће школска управа благовремено и континуирано обавештавати заинтересоване кандидате.

За кандидате старије од 17 година који се уписују у први разред средњег образовања, у својству ванредног ученика, који стичу образовање за прво занимање, средње образовање је бесплатно.

Пријављивање кандидата за упис у школу, провера да ли испуњавају услове и распиређивање обавиће се од 22-25. августа 2023. године у надлежној школској управи, где ће кандидати бити обавештени о свим питањима која се односе на упис у школу.

**12. УПИС КАНДИДАТА СТАРИЈИХ ОД 17 ГОДИНА**

**У ПРВИ РАЗРЕД СРЕДЊЕ ШКОЛЕ У СВОЈСТВУ РЕДОВНОГ УЧЕНИКА**

Изузетно, кандидати који су рођени пре 31. августа 2006. године и који су претходне школске године (школске 2022/2023. године) завршили основну школу у трајању од осам година, могу да конкуришу за упис у средњу школу у својству редовног ученика, у складу са Законом о средњем образовању и васпитању.

Услове за упис у својству редовног ученика за сваког од кандидата који испуњава наведени услов провераваће окружна комисија на чијем подручју се налази основна школа у којој је кандидат завршио основно образовање и васпитање у школској 2022/2023. години.

Пријављивање ових кандидата врши се у основним школама у којима ученици завршавају осми разред у школској 2022/2023. години, на обрасцу који се попуњава у основној школи и доставља окружној комисији на чијем подручју се налази основна школа.

За упис на образовне профиле музички извођач класичне музике – соло певање и музички извођач џез музике – џез певање, у својству редовног ученика, могу да конкуришу кандидати који поред осталих услова испуњавају и услов да женски гласови имају 21 годину и мање, а мушки гласови 23 године и мање.

Изузетно, ученици уписани у први разред основне музичке школе закључно са школском 2018/2019. годином за инструменте контрабас и удараљке, могу да конкуришу за упис у музичку школу у својству редовног ученика на образовне профиле музички извођач класичне музике – контрабас и музички извођач класичне музике – удараљке, уколико поред осталих услова испуњавају и услов да имају 19 година и мање.

**II. ОРГАНИЗОВАЊЕ И СПРОВОЂЕЊЕ ПРИЈЕМНОГ ИСПИТА**

**ЗА УПИС У ШКОЛЕ ЗА УЧЕНИКЕ СА ПОСЕБНИМ СПОСОБНОСТИМА**

**1. ИЗРАЖАВАЊЕ ОПРЕДЕЉЕЊА ЗА НАСТАВАК ШКОЛОВАЊА ЗА УЧЕНИКЕ КОЈИ СУ ПОЛОЖИЛИ ПРИЈЕМНИ ИСПИТ**

**(ПОПУЊАВАЊЕ ЛИСТЕ ЖЕЉА)**

Кандидати који су положили пријемни испит за упис у:

– уметничку школу ликовне области, односно образовни профил у области уметности;

– одељење за ученике са посебним способностима за филолошке науке;

– одељење за ученике са посебним способностима за математику;

– одељење за ученике са посебним способностима за рачунарство и информатику;

– одељење за ученике са посебним способностима за спорт;

– одељење за ученике са посебним способностима за физику;

– одељење за ученике са посебним способностима за биологију и хемију;

– одељење за ученике са посебним способностима за географију и историју;

– одељење за ученике са посебним способностима за сценску и аудио-визуелну уметност и

– школу у којој се део наставе остварује на страном језику;

имају право да изразе највише 20 опредељења за даље школовање.

Кандидат за упис у наведене школе, одељења и образовне профиле, његов родитељ односно други законски заступник, има право да на два начина изрази највише 20 опредељења за даље школовање, у складу са законом, и то:

1) на порталу, електронским путем;

2) у матичној основној школи, писменим путем.

Опредељење кандидата за даље школовање садржи, према листи објављеној на порталу и у овом конкурсу:

1) десетоцифрену шифру кандидата;

2) име и презиме кандидата;

3) име родитеља, односно другог законског заступника;

4) назив и место основне школе у којој је кандидат стекао основно образовање и васпитање;

5) шифру и назив смера гимназије, односно образовног профила;

6) назив школе и место у коме се налази школа;

7) језик на коме кандидат жели да стиче средње образовање и васпитање;

8) трајање образовања.

Подаци из тач. 5) - 8) наводе се за свако од опредељења за даље школовање.

Опредељења се исказују после утврђивања укупног броја бодова по свим основама.

Опредељења ових кандидата могу бити како образовни профили за које су положили одговарајући пријемни испит, тако и остали образовни профили (за које се не полаже пријемни испит).

Приликом исказивања опредељења за даље школовање (попуњавања листе жеља), ови кандидати, уколико су положили одговарајући пријемни испит за више школа или образовних профила за које је услов положен одговарајући пријемни испит, опредељења исказују по редоследу који одговара интересовањима кандидата.

На основу опредељења кандидата и броја бодова по свим основама, врши се распоређивање кандидата по средњим школама према типу школе, одељењима, односно образовним профилима.

Спискови распоређених кандидата достављају се матичним основним школама и одговарајућим средњим школама.

Обавештење о попуњавању листе жеља биће истакнуто на огласној табли школе у којој полажу пријемни испит, као и у матичној основној школи.

Распоређивање и упис ових кандидата обавља се у истим роковима као и кандидата за упису школе за које се не полаже пријемни испит.

Кандидати који положе пријемни испит за одељења за ученике са посебним способностима за филолошке науке не испуњавају услов за упис у школу у којој се део наставе одвија на страном језику.

Кандидати који положе пријемни испит у школи у којој се део наставе остварује на страном језику за одговарајући језик не испуњавају услов за упис у одељења за ученике са посебним способностима за филолошке науке.

Кандидати који су положили пријемни испит и уписују се у **музичку и балетску школу и Школу за музичке таленте у Ћуприји предају документа за упис** **и уписују се у тим школама**.

**2. ОСИГУРАЊЕ РЕГУЛАРНОСТИ И КВАЛИТЕТНОГ СПРОВОЂЕЊА ПРИЈЕМНОГ ИСПИТА**

У циљу осигурања регуларности и квалитетног спровођења пријемног испита, ближе се уређују следећа питања:

- обавезе и одговорности комисија на пријемном испиту;

- припремање програма пријемног испита, тестова, услова и материјала за полагање пријемног испита;

- спровођење пријемног испита;

- садржај и начин полагања пријемног испита;

- начин уноса и обраде података о резултатима пријемног испита.

**Kомисије у поступку спровођења пријемног испита и њихове обавезе и одговорности**

**1) Републичка комисија за спровођење завршног испита на крају основног образовања и васпитања за школску 2022/2023. годину и пријемног испита и уписа ученика у средњу школу за школску 2023/2024. годину (у даљем тексту: Комисија),** коју чине: председник, заменик председника, секретар и чланови;

**2) Поткомисија за спровођење пријемног испита и уписа ученика у средњу школу за школску 2023/2024. годину (у даљем тексту: Поткомисија за спровођење уписа ученика у средњу школу),** коју чине:председник, заменик председника, секретар и чланови Комисије и секретар и чланови Поткомисије;

**- задаци Поткомисије:**

- анализа спровођења пријемног испита и уписа ученика у средњу школу за школску 2022/2023. годину и давање предлога за измене и допуне аката на основу којих се спроводе пријемни испит и упис ученика у средњу школу;

- израда Стручног упутства за упис ученика у средњу школу за школску 2023/2024. годину;

- учествује у припреми предлога окружних комисија за спровођење пријемног испита и уписа ученика у средњу школу;

- припрема просветних саветника и сарадника Министарства за спровођење пријемног испита и уписа ученика у средњу школу;

- координација припреме и спровођења пријемног испита и уписа ученика;

- сарадња са стручним друштвима, специјализованим, уметничким, музичким и балетским школама у припреми и спровођењу пријемног испита;

- тумачење критеријума и начина уписа ученика у средњу школу;

- праћење токова и резултата пријемног испита и уписа ученика у средњу школу;

- разматрање захтева и давање предлога за одлучивање по захтевима за измену плана уписа ученика у средњу школу;

- сарадња са средствима јавног информисања по налогу министра;

- израда информација и извештаја о пријемном испиту и упису ученика у средњу школу;

- сарадња са окружним комисијама за спровођење пријемног испита и уписа ученика у средњу школу у пословима који се односе на унос и обраду података о пријемном испиту и упису ученика у средњу школу у свим фазама спровођења пријемног испита и уписа ученика у средњу школу;

- стручна помоћ окружним комисијама за спровођење пријемног испита и уписа ученика у средњу школу у организацији и спровођењу пријемног испита и уписа ученика;

- стручно-аналитички послови у вези плана, анализе и контроле финансирања трошкова спровођења уписа ученика;

- разматрање и доношење појединачних одлука везаних за пријемни испит и упис ученика у средњу школу;

- обављање осталих послова који се односе на пријемни испит и упис ученика у средњу школу, по налогу председника Комисије, заменика председника Комисије и координатора Поткомисије;

**3) Окружне комисије за организовање и спровођење завршног испита на крају основног образовања и васпитања за школску 2022/2023. годину и пријемног испита и уписа ученика у средњу школу за школску 2023/2024. годину:**

**а) Састав Окружне комисије:**

Окружну комисију чине: председник, секретар, чланови комисије и информатички координатори. Председник Окружне комисије је руководилац школске управе или лице које одреди министар просвете (у даљем тексту: министар).

**б) Задаци Окружне комисије:**

Задаци Окружне комисије у вези са организовањем и спровођењем пријемног испита и уписа ученика у средњу школу су:

- праћење активности свих учесника током реализације пријемних испита и уписа ученика преко Административног портала МСШ (АП МСШ)

- реализовање свих послова окружне комисије везаних за пријемне испите и упис, коришћењем АП МСШ омогућених на порталу;

- прикупљање решења о формирању школских комисија за организовање и спровођење пријемног испита и уписа ученика;

- оспособљавање школских комисија за организовање и спровођење пријемног испита и уписа ученика;

- припрема предлога распореда по школама просветних саветника и сарадника Министарства и утврђивање њихових обавеза;

- координација рада школских комисија за организовање и спровођење пријемног испита и уписа ученика;

- организовање и спровођење пријемног испита и уписа ученика;

- сарадња са здравственим установама у циљу подршке ученицима са здравственим проблемима при полагању пријемног испита и уписа у школу;

- прикупљање података о ученицима којима се прилагођава пријемни испит и пружање подршке школској комисији у реализацији прилагођеног пријемног испита;

- пружање стручне помоћи школама у оперативном решавању проблема и решавању захтева ученика и грађана у складу са утврђеним критеријумима о организовању и спровођењу пријемног испита и уписа ученика;

- праћење спровођења пријемног испита и уписа ученика и обавештавање Републичке Комисије и Поткомисије за спровођење пријемног испита и уписа ученика у средњу школу за школску 2023/2024. годину о токовима и резултатима спровођења пријемног испита и уписа у и школама и о уоченим нерегуларностима;

- достављање базе података о ученицима осмог разреда у централну базу података у складу са календаром испитних активности;

- унос података о додатним бодовима ученика на основу такмичења на основу списка добијеног од стране Министарства и провера података о додатним бодовима ученика на основу такмичења, у складу са Конкурсом, Стручним упутством и Правилником;

- контрола уноса спортских резултата;

- унос одлука окружне комисије и свих пратећих података о ученицима који се распоређују одлукама окружних комисија пре расподеле, односно пре првог уписног круга (ИОП 2 или на основу мишљења лекарске комисије);

- детаљна провера свих унетих података о близанцима у циљу упоређивања са достављеном документацијом;

- евидентирање ученика који конкуришу као редовни ученици иако су старији од 17 година, уколико испуњавају наведене услове у складу са важећим Конкурсом, Стручним упутством и Правилником о упису ученика у средњу школу;

- евидентирање ученика који основну школу завршавају у иностранству;

- унос одлука окружне комисије и свих пратећих података о ученицима који се распоређују одлукама окружних комисија након првог и другог уписног круга;

- унос одлука окружне комисије и свих пратећих података о ученицима који се распоређују одлукама окружних комисија из расформираних одељења након другог уписног круга;

- контрола уноса података о новим ученицима у централну базу података након другог уписног круга (ученици који ће се изразити жељу да конкуришу за упис у августовском року);

- унос одлука окружне комисије и свих пратећих података о ученицима који се распоређују одлукама окружних комисија у августовском року;

- обављање послова информатичких координатора који се односе на пријемни испит и упис ученика, у свим фазама спровођења пријемног испита и уписа ученика, према утврђеним процедурама;

- припремање информација и извештаја о спровођењу пријемног испита и упису ученика;

- сарадња са локалним медијима и

- обављање осталих послова који се односе на спровођење пријемног испита и уписa ученика.

Окружне комисије именују се за: Град Београд (општине: Палилула, Звездара и Врачар), Град Београд (општине: Младеновац, Сопот, Гроцка и Вождовац), Град Београд (општине: Чукарица и Обреновац), Град Београд (општине: Стари град, Савски Венац, Раковица, Барајево и Лазаревац), Град Београд (општине: Нови Београд, Земун и Сурчин), Севернобачки управни округ, Западнобачки управни округ, Севернобанатски управни округ, Средњебанатски управни округ, Јужнобанатски управни округ (Град Панчево и општине: Опово, Ковин и Ковачица), Јужнобанатски управни округ (Град Вршац и општине: Алибунар, Бела Црква и Пландиште), Јужнобачки управни округ (Град Нови Сад и општине: Сремски Карловци и Бечеј), Јужнобачки управни округ (општине: Бач, Бачка Паланка, Бачки Петровац, Беочин, Србобран, Врбас, Жабаљ, Темерин и Тител), Сремски управни округ, Колубарски управни округ, Мачвански управни округ (град Лозница и општине Љубовија, Мали Зворник и Крупањ), Мачвански управни округ (град Шабац и општине Богатић, Владимирци и Коцељева), Златиборски управни округ, Шумадијски управни округ, Поморавски управни округ, Браничевски управни округ, Подунавски управни округ, Рашки управни округ (Град Краљево и општине Врњачка Бања и Рашка), Рашки управни округ (Град Нови Пазар и општина Тутин), Расински управни округ, Моравички управни округ, Зајечарски и Борски управни округ, Нишавски управни округ, Топлички управни округ, Пиротски управни округ, Јабланички управни округ, Пчињски управни округ, Косовско-поморавски управни округ, подручје Школске управе Косовска Митровица (Косовско-митровачки, Призренски и Пећки управни округ), Косовски управни округ;

**в) Задаци информатичког координатора за пријемни испит и упис ученика у средњу школу за школску 2023/2024. годину:**

- тестирање апликације која се користи за реализацију пријемних испита и уписа ученика у средње школе за школску 2023/2024. годину, у свим фазама.

- редовна комуникација и сарадња са члановима Републичке комисије, Поткомисије за спровођење пријемних испита и уписа ученика у средњу школу и са председником окружне комисије;

- редовна комуникација са директорима и члановима школских комисија основних школа у циљу прикупљања и провере података о ученицима осмог разреда, као и упознавања и поштовања процедура рада;

- редовна комуникација са директорима матичних основних школа, гимназија и средњих стручних школа у циљу прикупљања података о ученицима и кандидатима који су се пријавили за полагање пријемних испита за специјализована одељења, односно специјализоване смерове;

- помоћ приликом подешавања параметара налога школама и подршка директорима и овлашћеним лицима за АП МСШ, као и упознавање са процедурама и обавезама током читавог периода њиховог ангажовања у погледу активности везаних за пријемне испите и упис ученика;

- организација уноса односно преузимања и контроле свих података као и извршених исправки након приговора, о ученицима осмог разреда везаних за пријемне испите и упис ученика;

- евидентирање свих специфичних ситуација о ученицима осмог разреда по основним школама и проналажење одговарајућег решења у комуникацији са школским, окружним, као и Републичком комисијом и Поткомисијама за спровођење завршног, пријемног испита и уписа ученика у средњу школу;

- организација и прикупљање оверених изјава директора средњих школа о тачности података о коначним резултатима пријемних испита за специјализована одељења и о подацима из Конкурса који су битни за расподелу ученика;

- провера унетих података о образовним профилима у централној бази и Конкурсу (шифре и називи профила);

- провера унетих података о образовним профилима у централној бази и Конкурсу, након умањења квота на основу унетих одлука окружних комисија о распореду ученика пре првог уписног круга (ИОП 2 или на основу мишљења лекарске комисије);

- организација и контрола уноса података о попуњеним обрасцима жељених образовних профила у првом уписном кругу;

- евидентирање и решавање свих спорних података у централној бази у комуникацији са школским, окружним и Републичком комисијом а у складу са важећим Конкурсом, Стручним упутством и Правилником о упису ученика у средњу школу;

- организација и прикупљање оверених изјава директора основних и средњих школа о тачности свих података у централној бази пре затварања базе у циљу расподеле;

- обавештавање свих школских комисија основних и средњих школа о терминима и начину преузимања званичних извештаја о распореду ученика у првом уписном кругу;

- организација и контрола уноса података о попуњеним обрасцима жељених образовних профила у другом уписном кругу;

- праћење рада и функционисања званичног веб сајта (АМ МСШ) намењеног упису ученика у први разред средње школе;

- остали послови по налогу Републичке комисије везани за реализацију пријемних испита и упис ученика у средњу школу за школску 2023/2024. годину;

**4) Школска комисија за пријемни испит и упис ученика у средњу школу:**

**а) Састав школске комисије:**

Школску комисију у ужем саставу чине: председник (директор школе или изузетно, лице које он овласти), секретар, координатор и лице задужено за информатичке послове. Поред наведених чланова, школску комисију у проширеном саставу чине и поткомисије за шифровање и дешифровање, испитна комисија за оцењивање и бодовање разултата пријемног испита и прегледање тестова из предмета који се полажу на пријемном испиту.

Директор школе формира школску комисију и одређује наставнике који ће дежурати, оцењивати и бодовати резултате пријемног испита тј. прегледати тестове и вршити супервизију на пријемном испиту у другим школама, према распореду који одреди окружна комисија;

**б) Задаци школске комисије:**

- спровођење пријемног испита и уписа ученика;

- припрема простора у којима ће се обавити пријемни испит у складу са Стручним упутством;

- у сарадњи са Поткомисијом оспособљавање свих учесника у спровођењу пријемног испита;

- припрема података о ученицима којима је потребна додатна образовна подршка;

- обезбеђивање услова за спровођење прилагођеног пријемног испита;

- провера припремљености свих учесника у спровођењу пријемног испита;

- обавештавање кандидата и родитеља, односно законског заступника о критеријумима и начину полагања, организацији и спровођењу пријемног испита у средњој школи;

- контрола исправности пакета са тестовима да би се проверило да ли су оштећени и одређивање простора за чување тестова;

- израда јединственог списка кандидата осмог разреда који полажу пријемни испит према азбучном редоследу;

- одређивање и припрема просторија за полагање пријемног испита и распоређивање кандидата који полажу испит у тим просторијама;

- пружање подршке просветним саветницима, саветницима – спољним сарадницима и/или супервизорима у контроли спровођења пријемног испита;

- осигурање регуларности пријемног испита;

- шифровање, прегледање и дешифровање тестова;

- припрема података о резултатима пријемног испита и достављање података надлежној окружној комисији, односно преузимање података од школе у којој се, изузетно, обавља обједињено прегледање;

- објављивање привремених резултата постигнутих на пријемном испиту;

- омогућавање увида у тест и права на приговор родитељу, односно другом законском заступнику ученика чији су тестови прегледани у школи;

- одговарање на поднете приговоре у вези са резултатима постигнутим на пријемном испиту;

- објављивање и провера тачности коначних резултата пријемног испита;

- остали послови који се односе на пријемни испит и упис ученика у средњу школу.

**Припремање тестова, испитних задатака и упутстава за оцењивање са решењима и начином бодовања**

Завод за вредновање квалитета образовања и васпитања (у даљем тексту: Завод) припрема за штампу тестове/испитне задатке за полагање пријемног испита. Тестови и испитни задаци се припремају у складу са стандардима постигнућа за крај обавезног образовања и наставним планом и програмом основног музичког и балетског образовања.

По завршетку рока за пријаву кандидата за полагање пријемног испита, школска комисија доставља Комисији списак по азбучном реду пријављених кандидата ради обезбеђивања потребног броја испитних задатака и тестова, као и број и врсту тестова који треба да се прилагоде и обавештава их о другим потребним видовима прилагођавања. Комисија доставља Заводу број потребних тестова за све средње школе и сваку средњу школу појединачно у оквиру школске управе.

**Штампање, преузимање и чување тестова**

Испитни задаци и тестови за полагање пријемног испита се штампају и пакују на начин којим се осигурава безбедност током преузимања и спречава неовлашћено отварање.

Испитне задатке и тестове преузима руководилац школске управе или лице које он овласти. Школске управе организују достављање испитних задатака и тестова школама на дан полагања пријемног испита на начин који осигурава безбедност тестова и поштовање свих мера заштите до почетка испита.

Школе преузимају тестове према распореду који утврди руководилац школске управе.

Испитни материјал треба да буде на безбедном месту у свакој школи или другом простору на дан полагања испита из одређеног предмета. За безбедност испитног материјала одговоран је председник школске комисије.

**Спровођење пријемног испита**

Пријемни испит за проверу посебних способности и склоности полажу кандидати који се уписују у:

- средњу музичку школу;

- средњу балетску школу;

- Школу за музичке таленте у Ћуприји;

- уметничку школу ликовне области, односно образовни профил у области уметности;

- одељење за ученике са посебним способностима за филолошке науке;

- одељење за ученике са посебним способностима за математику;

- одељење за ученике са посебним способностима за рачунарство и информатику;

- одељење за ученике са посебним способностима за физику;

- одељење за ученике са посебним способностима за биологију и хемију;

- одељење за ученике са посебним способностима за географију и историју;

- одељење за ученике са посебним способностима за сценску и аудио-визуелну уметност и

– школу у којој се део наставе остварује на страном језику.

Пријемни испит полаже се у одговарајућој средњој школи, односно другој установи коју одреди Министарство. Тачан распоред полагања пријемних испита објављује се у средњој школи, а у складу са Календаром активности за спровођење завршног испита за школску 2022/2023. годину и уписа ученика у средњу школу за школску 2023/2024. годину (у даљем тексту: Календар активности).

Кандидати који су положили пријемни испит рангирају се према укупном броју бодова које имају по свим основама које се вреднују за упис у одговарајућу средњу школу, односно образовни профил. Кандидати са сметњама у развоју и инвалидитетом који су положили пријемни испит се пре расподеле по школама и образовним профилима распоређују у одговарајућу школу.

Кандидати који су положили одговарајући пријемни испит могу да конкуришу у свим школама у Републици Србији у којима је Конкурсом одређен упис у школе и одељења за које је услов положен одговарајући пријемни испит.

Уколико се кандидати уписују само у музичку, балетску и Школу за музичке таленте у Ћуприји, предају документа у тим школама и не попуњавају листу опредељења.

Распоређивање и упис ових кандидата обавља се у истим роковима као и кандидата за упис у школе за које се не полаже пријемни испит.

**Пријављивање пријемног испита**

Родитељ, односно други законски заступник може да поднесе пријаву за полагање пријемног испита на четири начина, у складу са законом, и то:

1) на порталу, као ауторизовани корисник, електронским путем;

2) на порталу, као неауторизовани корисник, електронским путем;

3) у школи у којој је организовано полагање пријемног испита, писменим путем:

4) у матичној основној школи, писменим путем.

Образац пријаве који се попуњава непосредно у средњој **или основној** школи у којој се врши пријава, а који са административног портала штампа школа у којој се врши непосредно пријављивање, по садржају одговара пријави која се подноси електронским путем на порталу (име и презиме кандидата, основна школа коју кандидат похађа и општина којој основна школа припада, десетоцифрена шифра – уколико је додељена, подаци о контактима родитеља, односно другог законског заступника, **пун назив пријемног испита који ученик жели да полаже, списак свих тестова у оквиру пријемног испита**, језик на коме жели да полаже тестове, тип прилагођавања – уколико је ученику потребно прилагођавање начина полагања пријемног испита). **За сваки пријемни испит подноси се посебна пријава**

Када се потврда подноси електронским путем на порталу, родитељ, односно други законски заступник потврду о поднетој пријави добија на адресу електронске поште.

Уколико се потврда подноси непосредно у средњој **или основној школи,** родитељ, односно други законски заступник пријаву попуњава у два примерка, од којих на једном примерку школа потврђује пријем пријаве и тај примерак даје родитељу, односно другом законском заступнику.

**Припремање просторних услова и материјала за полагање пријемног испита**

Школска комисија обезбеђује просторне услове за спровођење пријемног испита.

Приликом одређивања простора у коме ће се спроводити пријемни испит, школска комисија руководи се испуњавањем следећих захтева:

- клупе за писмено тестирање на пријемним испитима се распоређују тако да удаљеност између клупа у сваком смеру буде таква да дежурни наставници могу да прођу између сваке две клупе;

- у свакој клупи за писмено тестирање на пријемним испитима седи по један кандидат и то на њеном средишњем делу;

- за проверу посебних способности цртања, сликања, вајања, игре, извођења музичких дела простор је организован у складу са врстом провере (седење у полукругу око поставке са мањим растојањем између кандидата, добра осветљеност, прибор за рад, безбедно извођење сценских фигура, манипулација инструментом, итд);

- испуњени остали услови за рад (светлост, могућност проветравања и сл.).

У свакој просторији у којој се полаже испит одређује се место на које ученици одлажу личне ствари које не смеју користити на испиту.

Школа у којој се полаже пријемни испит из ликовне области, по ученику обезбеђује папир за цртање, папир за сликање и глину за вајање (око 1000 гр). Ученици обезбеђују оловке за цртање, темпера боје природног порекла, без икаквих додатака (нису дозвољене акрилне, јајчане и сл.) и четке за сликање, као и мале шпахтле за вајање.

За полагање пријемног испита у музичкој школи, кандидат може користити свој инструмент или инструмент који је користио у основној музичкој школи, а у власништву је школе.

Пријемни испит за упис у балетску школу и школу ликовне области, односно за образовни профил у области уметности полаже се у адекватно припремљеном простору.

За полагање пријемног испита у балетској школи кандидати треба да имају потребну опрему и сценски изглед.

За ученике са сметњама у развоју и инвалидитетом и друге ученике, којима се при полагању пријемног испита пружа одговарајућа подршка, простор за полагање испита прилагођава се врсти подршке која се пружа ученику. Ближа упутства за припрему услова за ове ученике налазе се у делу Стручног упутства који се односи на смернице за прилагођавање начина полагања пријемног испита за средњу школу ученицима којима је потребна додатна образовна подршка.

Школа у којој се полаже пријемни испит треба да обезбеди потребан број дежурних наставника, чланова испитних комисија (који могу бити из реда школе или екстерних), као и супервизора за спровођење пријемног испита (уколико је од школе тражено да их одреди), у складу са Стручним упутством.

Школска комисија обезбеђује и потрошни материјал за спровођење испита – потребан број коверти и идентификационе картице.

**Обавештавање кандидата о пријемном испиту**

Школска комисија је дужна да дан пре полагања пријемног испита, на огласној табли школе, објави Јединствени списак кандидата који полажу пријемни испит, у складу са Законом о заштити података о личности.

Приликом пријављивања, кандидати се обавештавају да дођу до школе најмање 45 минута пре почетка полагања пријемног испита, како би могли да се сместе у одговарајућу учионицу и припремили се за полагање пријемног испита. Изузетно, уколико се пријемни испит реализује у више смена, ученици морају бити у учионици најмање 15 минута пре почетка пријемног испита. Такође, обавештавају се да, поред прибора за писање и рад, као и потребне опреме, понесу ђачку књижицу са овереном фотографијом. Важна обавештења у вези са полагањем пријемног испита постављају се и на портал Моја средња школа и на сајт школе (време почетка полагања, дозвољени прибор и сл.).

За полагање пријемног испита у балетској школи кандидати се обавештавају да треба да имају потребну опрему и сценски изглед, о чему кандидати детаљније информације добијају од школе.

**Време одржавања пријемног испита**

Пријемни испит одржава се у исто време одређено Календаром активности, на читавој територији Републике Србије у трајању како је то предвиђено програмом за полагање пријемног испита.

Овлашћено лице у школи у којој се полаже пријемни испит на Административни портал Моја средња школа уноси податке о броју кандидата који су приступили полагању сваког теста (евиденција присутности), најкасније један сат после завршетка сваког теста.

На основу евиденције присутности коју су унеле школе на Административни портал, Поткомисија за спровођење пријемног испита добија податак о укупном броју кандидата који су приступили полагању сваког теста, као и сваког пријемног испита, по завршетку полагања свих тестова.

**Распоређивање ученика за полагање пријемног испита**

Сви ученици су распоређени у просторије у којима полажу пријемни испит најмање 20 минута пре почетка испита.

Пре почетка полагања пријемног испита, дежурни наставници проверавају присуство свих кандидата који полажу пријемни испит, 15 минута пре почетка испита и проверавају да ли су понели ђачке књижице и сав потребан прибор и опрему.

Ако је у оквиру полагања пријемног испита предвиђена израда теста, ученици се распоређују у клупе које су обележене редним бројевима, тако да број клупе одговара редном броју ученика на Јединственом списку.

Време почетка испита одређено је Календаром активности. Испит почиње пошто су сви кандидати добили потребна упутства за обављање пријемног испита, тестове и испитне задатке.

**Родитељима, односно другим законским заступницима ученика, предметним наставницима и другим лицима која немају основ за присуство, није дозвољено присуство у школи за време полагања пријемног испита без посебне дозволе, изузев у случајевима присуства личног пратиоца ученика са сметњама у развоју и инвалидитетом.**

**Дежурство на пријемном испиту**

Потребан број дежурних наставника утврђује се према следећим критеријумима:

- ако се испит полаже у једној или неколико већих просторија, треба предвидети једног дежурног наставника на 10 кандидата и најмање једног додатног дежурног (наставника/помоћног радника) који ће дежурати испред просторија у којој се ради тест;

- ако се испит полаже у учионицама, за сваку учионицу треба предвидети по два дежурна наставника. У одређивању потребног броја додатних дежурних наставника, директор школе се руководи распоредом учионица у којима се полаже пријемни испит;

- уколико ученици са сметњама у развоју и инвалидитетом полажу пријемни испит у посебним просторијама, треба предвидети по два дежурна наставника за сваку просторију;

- организација простора и распоређивања спроводи се у складу са Стручним упутством.

Дежурни наставник не може бити наставник предмета који се полаже на пријемном испиту, осим наставника солфеђа и традиционалног певања на делу пријемног испита у музичкој школи, и наставника играчких предмета на пријемном испиту у балетској школи.

У балетској школи на пријемном испиту, осим дежурних наставника могу бити присутни чланови испитне комисије и корепетитор.

Председник школске комисије распоређује дежурне наставнике у одговарајуће просторије, односно испред просторија 15 минута пре почетка пријемног испита.

Упаковани тестови и испитни задаци се отварају у присуству школске комисије у ужем саставу и разврставају се према броју просторија односно броју кандидата непосредно пре почетка испита.

На позив председника школске комисије, довољан број дежурних наставника преузима одговарајуће пакете са испитним задацима и тестовима.

За сваки дан полагања пријемног испита може се формирати појединачна комисија за дежурство.

О свом раду, комисија за дежурство води уредан записник: о броју преузетих тестова, броју кандидата који су приступили изради пријемног испита, и другим запажањима за време израде пријемног испита.

Председник школске комисије упознаје дежурне наставнике са обавезама и задацима за време полагања пријемног испита.

Дежурни наставник треба да:

- прозове и потврди присуство кандидата увидом у ђачку књижицу (изузетно увидом у пасош или други документ са сликом на основу кога се без сумње потврђује присуство кандидата);

- прозове и потврди присуство кандидата који није ученик школе из Републике Србије, увидом у пасош или други документ са сликом на основу кога се без сумње потврђује присуство кандидата;

- провери да ли су све недозвољене и непотребне ствари одложене на за то предвиђено место (мобилни телефони, недозвољен прибор и остало);

- подели пре израде испитних задатака/теста кандидатима мале коверте и да упутство за попуњавање идентификационих картица;

- подели кандидатима испитне задатке/тестове и истакне тачно време почетка и завршетка пријемног испита;

- обезбеди да кандидати самостално раде испитни задатак/тест;

- упозори кандидате да ће се у тесту уважавати само одговори који су написани читко и без прецртавања, плавом хемијском оловком;

- уколико кандидат заврши израду теста/испитног задатака пре предвиђеног времена треба да обавести дежурног наставника и после предаје теста/испитног задатка напусти простор;

- уколико неко од кандидата не поштује правила полагања пријемног испита о томе обавести председника школске комисије, који треба да донесе одговарајућу одлуку;

- уколико кандидат има потребу да у току пријемног испита изађе до тоалета то може да учини само у пратњи једног од дежурних наставника.

**Обезбеђивање и контрола регуларности спровођења пријемног испита и надзор над спровођењем пријемног испита**

Председник школске комисије одговоран је за регуларно спровођење пријемног испита у школи или другом простору у којем ученици полажу испит. Председник школске комисије има право увида у све активности током спровођења пријемног испита и предузимања мера у складу са Стручним упутством.

Контролу регуларности и надзор над спровођењем пријемног испита врше просветни саветници, саветници – спољни сарадници и/или супервизори, које именује министар. Супервизори су наставници и стручни сарадници из других школа и одређују се према критеријумима које утврђује министар, тако да по један супервизор надгледа ток испита у свакој школи у којој се полаже пријемни испит и рад комисије за прегледање. Супервизори подносе електронски наративни извештај надлежној школској управи/окружној комисији, која врши обједињавање извештаја супервизора за подручје за које је надлежна и обједињени извештај доставља Комисији у предвиђеном року.

Просветни саветници, саветници – спољни сарадници и/или супервизори имају право увида у све активности у току спровођења завршног испита и право да предузму мере у складу са Стручним упутством.

Завод може извршити контролу квалитета прегледања у року од годину дана после пријемног испита на узорку тестова изабраном према унапред одређеним критеријумима.

**Садржај и начин полагања пријемног испита**

На пријемном испиту се проверавају знања, способности и склоности из предмета који су програмом предвиђени за полагање.

Сви кандидати решавају тестове истог садржаја у складу са образовним стандардима за одређени предмет и под истим условима (место, време, упутство за рад, начин прегледања и контрола). Кандидати који су остварили право на образовање према индивидуалним образовним плановима, и кандидати који остварују право на пружање посебне подршке у току спровођења пријемног испита, пријемни испит за проверу посебних способности полажу у складу са својим моторичким и чулним могућностима, односно условима које захтева њихова врста инвалидитета, односно у складу са потребама за пружањем подршке у односу на **начин полагања** пријемног испита.

Опис прилагођавања услова налази се у делу Стручног упутства који се односи на смернице за прилагођавање начина полагања пријемног испита за средњу школу ученицима којима је потребна додатна образовна подршка.

За упис у **одељење за ученике са посебним способностима за математику, одељење за ученике са посебним способностима за филолошке науке,** **одељење за ученике са посебним способностима за физику**, **одељење за ученике са посебним способностима за биологију и хемију**, **одељење за ученике са посебним способностима за географију и историју**, **одељење за ученике са посебним способностима за сценску и аудио-визуелну уметност**, **одељење ученика са посебним способностима за рачунарство и информатику**, **уметничку школу ликовне области односно одељење образовног профила из области уметности**, **балетску школу**, **музичку школу и** **Школу за музичке таленте у Ћуприји,** услови за упис кандидата и начин бодовања прописани су Правилником и чине саставни део Конкурса.

За упис ученика у средњу **школу у којој се део наставе остварује на страном** језику пријемни испит састоји се из два дела:

1) израде писменог теста из страног језика и

2) усмене провере знања страног језика.

Пријемни испит је конципиран тако да се њиме проверавају четири језичке вештине (читање, слушање, писање и говор) на нивоу А2 према Заједничком европском оквиру за живе језике.

Писмени тест се састоји из три дела:

1) провера вештине разумевања слушањем (трајање 20 минута)

2) провера вештине разумевања читањем (трајање 30 минута)

3) провера вештине писања састава (трајање 40 минута)

Састав је тзв. вођени и очекује се да има 100-120 речи.

У делу теста који се односи на разумевање слушањем, кандидати слушају три пута текст који чита страни лектор или члан комисије или се емитује као аудио запис. Кандидати најпре само слушају читање или аудио запис. После првог слушања добијају задатке и читају их (око пет минута). За време другог слушања кандидати истовремено прате задатке. Треће слушање је предвиђено за решавање задатака и контролу.

Усмени део испита састоји се из провере вештине говора. Комисију за усмени део испита чине три члана од којих је, по могућности, један изворни говорник. Испитивање кандидата обавља само један члан комисије.

Разговор са кандидатом обухвата теме из свакодневног живота. Кандидат се може подстаћи на разговор помоћу питања, илустрација, фотографија, схема и сл. Ученик има право да се у року од неколико минута припреми за излагање, а разговор са њим траје око пет минута. Критеријуми за оцењивање ученика на усменом делу пријемног испита су: разумевање теме, прецизност и кохерентност, способност вођења разговора, морфосинтатичка тачност, примереност и богатство речника.

Коначан број бодова се добија када се за сваког кандидата саберу бодови са писаног и усменог дела теста.

**Евидентирање, шифровање и прегледање тестова**

После истека времена предвиђеног за решавање теста, дежурни наставници прикупљају велике коверте у којима су тестови и мале коверте, записнички евидентирају број искоришћених и неискоришћених тестова и предају све тестове, број кандидата и Записник о току полагања пријемног испита председнику школске комисије.

Председник школске комисије предаје велике коверте комисији за шифровање.

Комисије за шифровање тестова обављају шифровање после завршетка израде пријемног испита, а пре прегледања тестова. Уколико се пријемни испит обавља два дана, Комисија шифрује тестове после сваког дана полагања. Шифровање се наставља бројем којим се првог дана завршило уколико се тест ради два дана. Том приликом, води се записник у ком се наводи број учионице, број кандидата који су у датој учионици приступили изради теста и број шифрованих тестова. Комисија за шифровање тестова задржава и одлаже на сигурно место затворене коверте са идентификационим картицама, а комисији за прегледање тестова и ревизију доставља само тестове са исписаним бројем шифре. После завршеног поступка шифровања, председник школске комисије записнички предаје шифроване тестове комисији за прегледање.

У школама у којима се полажу пријемни испити који се састоје из више делова, дешифровање се обавља после израде свих делова пријемног испита, а не истог дана када кандидати полажу делове пријемног испита.

**Евидентирање, шифровање и прегледање тестова за које се обавља обједињено прегледање**

Изузетно, у циљу додатног обезбеђивања квалитета поступка полагања пријемног испита и резултата кандидата на пријемном испиту, Комисија може да донесе одлуку да се за одређене тестове обави обједињено прегледање. Ова одлука подразумева навођење школа и места у којој ће бити обављено обједињено прегледање и школе за које ће се обављати обједињено прегледање. О донетој одлуци Комисија благовремено обавештава школе за које ће се вршити обједињено прегледање тестова.

У случају обједињеног прегледања, свакој од школа чији тестови ће се прегледати на тај начин биће додељен број школе, који ће бити саставни део шифре тестова из те школе. Списак школа и потребне информације (број школе, образац за преузимање тестова итд.) биће благовремено достављени свакој школи у којој се полаже пријемни испит који се обједињено прегледа. На тај начин се обезбеђује да школска комисија има довољно времена да припреми чланове поткомисије за шифровање и дешифровање.

После истека времена предвиђеног за решавање теста, дежурни наставници прикупљају велике коверте у којима су тестови и мале коверте, записнички евидентирају број искоришћених и неискоришћених тестова и предају све тестове, број кандидата и Записник о току полагања пријемног испита председнику школске комисије.

Председник школске комисије предаје велике коверте комисији за шифровање.

Комисије за шифровање тестова обављају шифровање после завршетка израде пријемног испита, а пре прегледања тестова. Уколико се пријемни испит обавља више дана, Комисија шифрује тестове после сваког дана полагања. Шифра теста садржи број школе и број теста (нпр. 1-001 и даље). Шифровање се наставља бројем којим се претходног дана завршило, уколико се тест ради више дана, на исти начин (нпр 1-103 и даље, ако је претходног дана последњи број теста био 1-102). Том приликом, води се записник у ком се наводи број учионице, број кандидата који су у датој учионици приступили изради теста и број шифрованих тестова. Комисија за шифровање тестова задржава и одлаже на сигурно место затворене коверте са идентификационим картицама, а тестове са исписаним бројем шифре пакује за слање у школу у којој ће бити обављено обједињено прегледање. Тестови се пакују на начин да буде обезбеђена тајност и безбедност тестова. После завршеног поступка шифровања, председник школске комисије записнички предаје шифроване тестове директору школе, који материјал доставља у школу у којој се врши обједињено прегледање.

Приликом предаје тестова у школи у којој се врши обједињено прегледање, директор школе који предаје тестове и директор школе у којој се врши обједињено прегледање тестова потписују записник о предаји тестова.

Дешифровање се врши у школама у којима је обављено обједињено прегледање.

**Прегледање, оцењивање и бодовање тестова и испитних задатака**

Председник школске комисије именује комисију за прегледање тестова, оцењивање и бодовање испитних задатака. О свом раду комисија води записник.

Приликом израде тестова/извођења испитних задатака, испитна комисија прави записник о оцењивању и бодовању резултата пријемног испита свих кандидата.

Комисија за прегледање тестова спроводи поступак у складу са унапред утврђеним критеријумима и начином бодовања.

Аутори тестова дежурају на дан полагања испита, као и у дане одређене за подношење приговора, на месту које одреди Комисија и Поткомисија за спровођење пријемног испита и уписа ученика, где ће бити на располагању за сва потребна тумачења у вези са прегледањем испитних задатака.

По завршетку оцењивања и бодовања испитних задатака и прегледања тестова, комисија за оцењивање, бодовање и прегледање записнички предаје радове и тестове председнику школске комисије који их одлаже на безбедно место. Уколико пријемни испит траје више дана, иста процедура се понавља за сваки дан полагања. После завршетка полагања последњег теста комисија за шифровање и дешифровање врши дешифровање тестова.

Код бодовања резултата испитних задатака сваки члан испитне комисије независно бодује резултате сваког појединачног кандидата. Укупан број освојених бодова добија се сабирањем или одређивањем средње вредности свих појединачних бодова.

Изузетно, за пријемне испите за које то посебно одреди Министарство, могуће је обједињено прегледање тестова за одређени пријемни испипт. У таквом случају, у школама у којима се врши обједињено прегледање приликом прегледања тестова нарочито је потребно да се води рачуна да не дође до мешања тестова из различитих школа.

**Активности после завршетка испита**

После завршеног прегледања свих испитних задатака, комисија за шифровање и дешифровање обавља дешифровање свих испитних задатака и тестова, односно повезује шифре с именима и презименима кандидата, која се налазе у малим ковертама, а које се тек у овој прилици отварају.

Школска комисија, на основу дешифрованих тестова, попуњава и детаљно контролише тачност прелиминарних резултата.

Уколико је Министарство одредило обједињено прегледање тестова за одређени пријемни испит, у школама у којима се врши обједињено прегледање тестова нарочито је потребно да се води рачуна да не дође до мешања тестова из различитих школа приликом дешифровања тестова.

Школска комисија доставља податке о броју кандидата који су положили пријемни испит Комисији, Поткомисији за спровођење пријемног испита и уписа ученика и oкружној комисији одмах по завршетку оцењивања, бодовања и прегледања испитних задатака и тестова.

**Објављивање прелиминарних резултата**

Прелиминарни резултати пријемог испита објављују се на Порталу Моја средња школа. Школска комисија објављује листу са прелиминарним резултатима пријемног испита на дан одређен Календаром активности у школи, у складу са прописима којима је уређена заштита података о личности. Прелиминарни резултати пријемног испита могу да буду објављени и на сајту школе, у складу са прописима којима је уређена заштита података о личности.

**Увид у тестове и приговори на прелиминарне резултате**

Кандидат или родитељ, односно други законски заступник има право на увид у тест. Термин увида у писане тестове, као и улагање приговора на прелиминарне резултате, утврђује се Календаром активности.

Изузетно, у случају обједињеног прегледања тестова, увид у тестове и улагање приговора на прелиминарне резултате се врши у школи где се прегледају тестови, за школе за које је извршено обједињено прегледање.

Уколико се пријемни испит полаже више дана, приговор на евентуалну нерегуларност се подноси истог дана када се одржава део испита на који се нерегуларност односи, а најкасније до 20 часова уколико је испит реализован у више смена.

Увид у тест омогућава школска комисија која дежура у школи у којој је извршено обједињено прегледање, од 8-16 часова на дан објављивања прелиминарних резултата.

Уколико кандидат сматра да постоје грешке у бодовању његовог рада, родитељ или други законски заступник кандидата, има право да уложи приговор. Родитељ или други законски заступник кандидата улаже писмени приговор школској комисији после увида у тест на дан објављивања прелиминарних резултата у складу са Упутством.

**Информатичке активности у току реализације пријемног испита**

На почетку сваког тестирања директор или овлашћено лице школе преко административног портала уноси излазност кандидата.

Након прегледања тестова, директор или овлашћено лице школе преко административног портала уноси прелиминарне резултате за све кандидате који су приступили сваком тесту.

Након приговора, директор или овлашћено лице школе преко административног портала уноси коначне резултате за све кандидате који су приступили сваком тесту.

Рокове за унос ових података школи доставља информатички координатор (члан окружне комисије) на чијем је подручју школа у којој се полагао пријемни испит.

**Објављивање коначних резултата и унос података у централну базу**

Коначни резултати пријемног испита објављују се у школи у којој се полагао пријемни испит у складу са Законом о заштити података о личности у периоду који је одређен Календаром активности.

Школа у којој се полагао пријемни испит одговорна је за проверу података који су унети у централну базу података, после добијања званичног извештаја о евидентираним ученицима из базе података, као и да укаже на могуће неправилности у извештају, у складу са роковима и на начин које одреди информатички координатор.

Упис ученика у средњу школу спроводи се у складу са Правилником, а по динамици која је одређена Календаром активности.

**3. УПИС У ОДЕЉЕЊЕ ЗА УЧЕНИКЕ СА ПОСЕБНИМ СПОСОБНОСТИМА ЗА СПОРТ**

У дане предвиђене Календаром активности, предаје се спортска документација у одељењима за ученике са посебним способностима за спорт. Пријем докумената обавља комисија коју формира директор школе.

Задаци комисије су:

- пријем и обрада документације;

- бодовање спортских резултата;

- сачињавање евиденције о кандидатима и њиховим спортским бодовима.

Евиденцију потписују сви чланови комисије и директор школе и достављају Комисији.

**III. УПИС У ШКОЛУ ПОД ПОВОЉНИЈИМ УСЛОВИМА РАДИ ПОСТИЗАЊА ПУНЕ РАВНОПРАВНОСТИ**

**1. Упис ученика – припадника ромске националне мањине у школу под повољнијим условима ради постизања пуне равноправности**

Пријаву за упис у школу под повољнијим условима у складу са Правилником подноси родитељ, односно други законски заступник ученика, у складу са прописима којима се регулише заштита података о личности.

На основу Правилника, кандидатима који су пријављени за упис под повољнијим условима у складу са овим правилником, број бодова који остваре на основу успеха из школе и на основу завршног испита, увећава се за 30% од броја бодова који им недостаје до 100 бодова. Уколико ови кандидати живе у породици која је корисник новчане социјалне помоћи, број бодова који остваре на основу успеха из школе и на основу завршног испита, увећава се за 35% од броја бодова који им недостаје до 100 бодова.

Кандидати – припадници ромске националне мањине распоређују се у школе на основу опредељења и броја бодова заједно са осталим ученицима.

Уколико у истој средњој школи има више одељења истог образовног профила, ови кандидати равномерно се распоређују по одељењима.

Кандидати – припадници ромске националне мањине који приликом остваривања права на упис у школу користе право на ове додатне бодове, немају право да остварује додатне бодове по другом основу.

**2. Упис у школу полазника који су завршили програм основног образовања одраслих под повољнијим условима ради постизања пуне равноправности**

Пријаву за упис у школу полазника у складу са Правилником подноси родитељ, односно други законски заступник полазника, у складу са прописима којима се регулише заштита података о личности.

Полазници који користе ово право млађи су од 17 година.

На основу Правилника, полазницима који су пријављени за упис под повољнијим условима у складу са овим правилником, број бодова који остваре на основу успеха из школе и на основу завршног испита, увећава се за 30% од броја бодова који им недостаје до 100 бодова. Уколико ови полазници живе у породици која је корисник новчане социјалне помоћи, број бодова који остваре на основу успеха из школе и на основу завршног испита, увећава се за 35% од броја бодова који им недостаје до 100 бодова.

Полазници се распоређују у школе на основу опредељења и броја бодова заједно са осталим ученицима.

Уколико у истој средњој школи има више одељења истог образовног профила, полазници се равномерно распоређују по одељењима.

Полазници који приликом остваривања права на упис у школу користе право на ове додатне бодове, немају право да остварује додатне бодове по другом основу.

**IV. СМЕРНИЦЕ ЗА ПРИЛАГОЂАВАЊЕ НАЧИНА ПОЛАГАЊА ПРИЈЕМНОГ ИСПИТА ЗА СРЕДЊУ ШКОЛУ ЗА УЧЕНИКЕ КОЈИМА ЈЕ ПОТРЕБНА ДОДАТНА ОБРАЗОВНА ПОДРШКА**

У складу са чл. 3. и 7. Закона о основама система образовања и васпитања, а у циљу постизања пуне равноправности у образовању, школа која организује и спроводи пријемни испит је у обавези да ученику којем је услед сметњи у развоју и инвалидитета потребна додатна образовна подршка прилагоди **начин полагања** пријемног испита.

Приликом пријављивања на порталу или непосредно у средњој школи у којој се подноси пријава за полагање пријемног испита, ученик коме је потребна додатна образовна подршка, његов родитељ, односно други законски заступник је дужан да **на обрасцу пријаве обавести школу да су ученику потребна прилагођавања начина полагања, као и која врста подршке му је потребна током полагања пријемног испита.**

**Школска комисија школе која организује пријемни испит на основу података из обрасца пријаве врши прилагођавање начина полагања пријемног испита, у сарадњи са окружном комисијом која је надлежна за школу у којој се полаже пријемни испит.**

Окружна комисија се обраћа основној школи коју похађа кандидат коме је потребно прилагођавање начина полагања пријемног испита, за евентуалне додатне информације које су од значаја за начин и услове полагања.

Уколико је потребно прилагођавање формата теста, окружна комисија обавештава Завод за вредновање квалитета образовања и васпитања ради припремања потребног броја тестова у другом формату (Брајево писмо, увећани фонт, електронски формат и сл.). У процесу обезбеђивања услова за спровођење прилагођеног пријемног испита, школа по потреби сарађује са окружном комисијом и Комисијом.

**Прилагођавање начина полагања пријемног испита - простор и услови**

Зграда и простор у којем се полаже пријемни испит морају бити приступачни ученицима који користе колица или се отежано крећу.

Уколико је то у интересу ученика, потребно је обезбедити посебну просторију у школи за ученика са сметњама у развоју и инвалидитетом за израду теста/задатака.

Уколико је то у интересу ученика, потребно је одредити личног пратиоца ученику током израде теста/задатака у школи, у том случају пожељно је да лични пратилац ученику буде особа коју ученик познаје. **Лични пратилац је дужан да се придржава правила којима се осигурава објективност и регуларност пријемног испита, о чему потписује сагласност**. У**колико је неопходно, лични пратилац ученика може да присуствује свим фазама пријемног испита, придржавајући се сагласности коју потписује и упутстава које добије од школске комисије како би се обезбедила регуларност пријемног испита**.

Време за израду теста/задатака ученику може бити продужено или распоређено на краће интервале за рад, уколико је то у интересу ученика.

За ученике кориснике асистивне технологије треба омогућити услове у којима могу да је користе.

Изузетно, уколико је то у интересу ученика, а на захтев родитеља, односно другог законског заступника ученика, потребно је одредити наставника одговарајућег страног језика који говори ученик, ради обављања послова превођења текста задатака и упутства за рад и евентуалног превођења одговора који даје ученик, у зависности од врсте задатка на тесту и типа одговора. Уколико је задатак на тесту кратак есеј, ученик пише кратак есеј на језику који говори, а наставник затим преведе кратак есеј и прилаже га као додатак тесту. У Записнику о току полагања пријемног испита (Образац 3) евидентирају се све радње које се односе на превођење. Родитељ, односно други законски заступник ученика потписује сагласност за спровођење пријемног испита на Обрасцу 9, за сваки дан спровођења пријемног испита.

Наставник испуњава услове за извођење наставе и других облика образовно-васпитног рада за језик који говори ученик, у складу са прописима из области образовања.

За израду теста/задатака за ученике који полажу пријемни испит уз учествовање наставника који обавља пословеа превођења текста задатака и упутства за рад и евентуалног превођења одговора који даје ученик, потребно је обезбедити посебну просторију у школи.

**Прилагођавање формата теста, текста задатака и другог писаног материјала**

Имајући у виду интерес ученика, а у зависности од захтева родитеља, односно другог законског заступника и увида у одговарајућу документацију, ученику може да се обезбеди:

**1) за ученике са сметњама вида** (слепи и слабовиди ученици) обезбедити тестове на Брајевом писму, односно са увећаним фонтом слова и форматом слика. Ако су у школи за овог ученика осмишљени и коришћени неки други начини испитивања, исти треба да се користе и на пријемном испиту (нпр. лични пратилац који ће читати питања или/и уписивати одговоре и сл.);

**2) за ученике са сметњама слуха** уколико је неопходно, обезбедити лице које ће уз употребу знаковног језика помоћи ученику у разумевању захтева из тестова или дати додатна упутства ученику у писаној форми, путем слике и сл;

**3) за ученике са сметњама у кретању и коришћењу руку** обезбедити помоћна средства (асистивне технологије које ученик користи) или лице које ће уместо ученика уписивати одговоре у тестове;

**4) за ученике са сметњама у читању и писању и разумевању математичких операција – дисграфија, дислексија и дискалкулија** школа обезбеђује лице које ће ученику помагати у разумевању текста и захтева или у писању, тако што ће уместо ученика читати задатке или уписивати одговоре у тестове које му ученик усмено саопштава;

**5) за ученике са проблемом разумевања језика** на коме се спроводи пријемни испит, уколико тест није преведен на језик који ученик користи, обезбеђује се лице које ће ученику помагати у разумевању текста и захтева и/или у уписивању одговора у тестове (укључујући и превођење текста са/на матерњи језик).

|  |  |
| --- | --- |
| Број: 611-00-398/3/2023-03  У Београду, 10. маја 2023. године | М И Н И С Т А Р  Бранко Ружић, с.р. |
|  |  |